Ābolu iela (Rīga)

Ābolu iela ir iela Rīgā, Zemgales priekšpilsētā, Atgāzenes apkaimē, un Mārupē. Ābolu iela sākas krustojumā ar Vienības gatvi un beidzas pie dzelzceļa līnijas Rīga—Jelgava, krustojumā ar Dīķa ielu. Kopējais ielas garums ir 400 metri. Iela klāta ar asfalta segumu, šeit ir tikai savrupmāju apbūve. Ābolu iela sakrīt ar Rīgas robežu ar Mārupes novadu, ielas pārnumuru pusē ir Mārupes adreses.

 Vēsture 
Iela izveidota 20. gadsimta sākumā ar nosaukumu Bērzumuižas iela (, ). Kopš 1924. gada 7. augusta ielas nosaukums ir Ābolu iela. Vācu okupācijas laikā iela saukta Apfelstraße.Rīgas ielas. Enciklopēdija. 1. sējums. Apgāds "Priedaines", 2001, 63. lpp.

 Ielas raksturojums 
Ābolu iela ir 400 metrus gara asfaltēta iela Atgāzenes pašos dienvidos, pie pašas Rīgas robežas ar Mārupes novadu. Iela sākas krustojumā ar Vienības gatvi un virzās rietumu — ziemeļrietumu virzienā līdz dzelzceļa līnijai Rīga—Jelgava. Pie dzelzceļa līnijas, kur Ābolu iela beidzas, nepārnumuru pusē (Rīgas pilsētas pusē) ir Dīķa iela — šajā posmā grūti izbraucams zemesceļš, pa kuru iespējams nokļūt uz tuvējām apkārtnes ielām. Ielā ir tikai savrupmāju apbūve.

Ielas nepārnumuru pusē ir Rīgas pilsētas numerācija, bet pārnumuru pusē — Mārupes novada adreses Mārupes pilsetā gan ar māju vārdiem, gan ar Ābolu ielas numuriem.

 Ielu savienojumi 
Ābolu iela ir savienota ar šādām ielām:
 Vienības gatve (T veida krustojums)
 Dīķa iela (T veida krustojums)

 Atsauces 

Kategorija:Ielas Atgāzenē
Kategorija:Zemgales priekšpilsēta
Kategorija:Ielas Mārupē